Title: Massa fort!
Course: L'aire que respirem i que ens envolta

Massa fort!

Si vius en un poble, potser no en seràs conscient. Si vius en una ciutat, potser tampoc, perquè ja t’hauràs acostumat. Però si vius en un poble i vas un dia a la ciutat, segurament una de les coses que primer et sobtarà és la quantitat de soroll que hi ha.
Vigilar i reduir els nivells de soroll, sobretot a les ciutats, és molt important, perquè el soroll ens provoca una sèrie de molèsties: mal de cap, estrès, vertigen, pèrdua d’atenció, irritabilitat, augment de la pressió arterial (i, per tant, del risc d’infart), vòmits, inapetència, úlceres d’estómac i pèrdua de l’audició.

Sobre el soroll hem de tenir en compte una sèrie de detalls:
- Es mesura en una unitat anomenada decibel (dB).
- Es mesura amb un aparell anomenat sonòmetre.
- Ambients que tenen 30-40 dB es poden considerar silenciosos. Per sobre de 60 dB l’ambient és sorollós. Per sobre de 120 dB el soroll produeix una sensació dolorosa.

Pensem...

1. Consideres que és important estudiar en silenci? Per què?
2. Esmenta les activitats humanes que creguis que són les principals fonts de soroll.
3. Quines mesures es podrien prendre per tal de reduir els nivells de soroll del nostre entorn? Què podries fer tu?
4. Imagina’t que ets un treballador d’una indústria i que estàs exposat a nivells de soroll de 90 dB.
5. Consideres aquest nivell com a perillós? Et caldria prendre alguna mesura? Explica-ho.

Del llibre "L'aire que respirem i que ens envolta". Irene Martínez Pérez, 2001. Edita Fundació Privada Mina Aigües de Terrassa.