Title: Fums de tots colors
Course: L'aire que respirem i que ens envolta

Fums de tots colors

Les activitats humanes generen residus. Pensa, per exemple, en el funcionament de casa teva. Quins residus generes? Les escombraries, les aigües brutes o el fum de la xemeneia o de la caldera de la calefacció, si en tens. Si vas amb cotxe també produeixes fum com a resultat de la combustió de la gasolina o el gasoil. Les fàbriques produeixen residus de moltes menes. I què en fem, d’aquests residus?

Aquí com que estem parlant de l’atmosfera, ens interessarem pels fums, fums de tota mena que, ja ho saps, enviem a l’atmosfera. I si van a l’atmosfera, alteraran la composició de l’aire. No passaria res si aquests fums tinguessin una composició similar a la de l’aire, però veurem que no és així.

Anem a analitzar una mica en profunditat com és el fum que surt del tub d’escapament d’un cotxe:

Observa la composició del fum del cotxe. Conté:

- Gasos que normalment es troben a l’aire: oxigen, vapor d'aigua, nitrogen.
- Gasos que es troben a l’aire però en quantitats molt més petites: diòxid de carboni.
- Gasos que normalment no es troben a l’aire (o es troben en quantitats residuals): monòxid de carboni, diòxid de sofre, monòxid de nitrogen.
- Partícules, que normalment no es troben a l’aire: gotes de combustible no cremat i cendres.

Contaminants i fonts de contaminació

Els gasos que no trobem de manera natural a l’aire, aquells que normalment es troben en quantitats molt menors i les partícules, són contaminants de l’aire.

Tots aquells focus que alliberen substàncies contaminants a l’aire s’anomenen fonts de contaminació atmosfèrica. No totes les fonts de contaminació provenen de l’activitat humana, també n’hi ha de naturals, com els volcans o els incendis naturals. Pel que fa a les fonts de contaminació provocada per l’home, les més importants estan recollides a la taula, juntament amb els contaminants que emeten. Com pots observar, les activitats humanes emeten a l’atmosfera fums de tots colors.

Fonts de contaminació | Contaminants
Transport | CO, NO_x (1), SO_2, CO_2, hidrocarburs, cendres i metalls
Calefacció (gasoil i fuel) | CO, NO_x, SO_2, CO_2, hidrocarburs i cendres
Centrals tèrmiques | CO, NO_x, SO_2, CO_2, hidrocarburs i cendres
Incineradores de residus | CO, NO_x, SO_2, CO_2, HCl, HF, compostos orgànics, metalls i cendres.
Indústria: | Habituals i comuns: NO_x, SO_2, CO_2, hidrocarburs i cendres A més, d’altres contaminants propis de cada indústria:
Refineries de petroli | H_2SO_4, sulfats, altres derivats del sofre i del carboni,...
Fàbriques de paper | H_2S i altres derivats del sofre i del carboni
Metal·lúrgia | H_2S, HF
Fàbriques de ciment | Partícules de pols
Fàbriques de pesticides, plàstics, dissolvents,... | Substàncies tòxiques molt diverses (dioxines, isocianat, triclorofenol, etc.)
(1) NO_x : inclou diversos òxids de nitrogen. |
Font: Gonçal Luna i Tomàs. La contaminació atmosfèrica. Departament de Medi Ambient. Generalitat de Catalunya, 1995. |

La taula anterior recull els principals contaminants, però no els únics. N’hi ha més. En citarem alguns exemples:

- Quan es cremen de manera incompleta substàncies riques en carboni i en hidrogen es produeix un tipus de substàncies anomenades hidrocarburs aromàtics policíclics, que són carcinògens, és a dir, produeixen càncer. Això és freqüent als focs domèstics i quan es cremen residus.
- Les dioxines, unes de les substàncies més tòxiques que es coneixen, es poden produir també a les incineradores, quan es cremen certs materials, per exemple el PVC (un plàstic molt utilitzat a la nostra societat per a fer canonades, finestres, etc.).
- Els clorofluorocarburs (CFC) són gasos que durant dècades hem estat utilitzant als aerosols i als aparells de refrigeració i alliberant a l’atmosfera. Encara que no són tòxics tenen efectes negatius sobre la capa d’ozó de l’estratosfera i són els principals responsables de l’anomenat “forat” a la capa d’ozó.
- Els gasos contaminants poden reaccionar entre ells o amb d’altres gasos de l’atmosfera com l’oxigen, Així, un cop alliberats poden produir altres substàncies més o menys tòxiques, anomenades contaminants secundaris, alguns dels quals estan recollits a la figura següent.

Del llibre "L'aire que respirem i que ens envolta". Irene Martínez Pérez, 2001. Edita Fundació Privada Mina Aigües de Terrassa.