Title: Què és l'aire?
Course: L'aire que respirem i que ens envolta

Què és l'aire?

L'aire t'envolta per tot arreu. El pots notar quan està en moviment, és a dir, quan fa vent, quan bufes, quan algú obre una finestra i entra a l'habitació. Si no ens fixem, ni ens adonem que existeix. Imagina una ampolla buida, com la de la figura. Segur que és buida? És ben cert que la majoria de nosaltres diríem que sí, però ho podríem posar en dubte, veritat? |

Si diem que l'aire està envoltant-nos per tot arreu, de ben segur que també està dins del pot. Per tant, el pot no és buit, està completament ple, ple d'aire.

Pensem...

1. Com ho podries fer, per a buidar el pot d'aire?
2. Normalment estem sempre envoltats d'aire, però de vegades no. Explica alguna situació en la qual no estiguem envoltats d'aire.
3. Per respondre aquestes preguntes necessitaràs un globus i una balança.

- Calcula la massa d'un globus.
- Infla'l.
- Calcula la massa del globus inflat.
- Compara les masses.
- Què ha passat?
- Ho pots explicar?

Resum

L'aire és matèria, ocupa un volum i té massa.

Què conté l'aire?

Anem a conèixer una mica més aquest aire tan misteriós. De què està format? Bé, abans de respondre aquesta pregunta hem de recordar algunes coses que potser ja has estudiat. |

De ben segur que ja saps que la matèria de l'univers està formada per àtoms de diferents elements i que en coneixem un 110 elements que estan recollits a la taula periòdica. Si no recordes quins són aquests elements, els pots consultar a la taula periòdica dels elements. A la figura tens dibuixats els àtoms d'uns quants elements, ampliats molts milions de vegades.

Ja deus saber també que aquests àtoms s'uneixen per a formar diferents substàncies. Així doncs, hi ha dos tipus principals de substàncies: les formades per àtoms sols i les formades per dos o més àtoms units en grups com, per exemple, l'aigua. L’aigua es forma quan un àtom d'oxigen s'uneix a dos àtoms d'hidrogen. D’altres exemples són el sucre que ens posem al cafè, que conté 12 àtoms de carboni, 22 d'hidrogen i 11 d'oxigen, o el plàstic del boli amb què escrius, o ... bé, moltíssims exemples més. Dels grupets d'àtoms units entre ells en diem molècules.

Totes aquestes substàncies que hem vist diem que són pures perquè tenen una composició d'àtoms definida que podem escriure en una fórmula química. Per exemple, l'aigua és H_2O perquè està formada per molècules de dos àtoms d'hidrogen i un d'oxigen.

I encara més. La majoria de substàncies que ens envolten no estan soles, sinó barrejades entre elles, formant mescles. Així, el cafè que bevem és una mescla d'aigua, cafeïna, sucre (si n'hi hem posat) i d'altres substàncies; el boli és una mescla de diferents plàstics, metalls, tinta (que alhora és també una mescla de moltes substàncies); la colònia és una mescla d'aigua, alcohol i diferents substàncies que li donen color i olor.

Doncs bé, ara ja podem respondre la pregunta de què està format l'aire? L'aire no és una substància pura, sinó una mescla de diferents substàncies. Observa el dibuix L'aire comprimit, que representa com veuries l'aire si et fessis molt i molt petit o si l'ampliessis milions de vegades: series capaç llavors de veure els àtoms i les molècules de les substàncies que el formen. A partir del dibuix, completa la taula a la teva llibreta:

Taula 1: Composició de l´aire sec
Sustància |  | Percentatge (%) | Fórmula o símbol | Dibuix de l'àtom o la molècula |
Nitrogen |  | 78 |  |  |
 |  | 21 | O_2 |  |
 |  | 0,9 | Ar |  |
Diòxid de carboni |  | 0,039 |  |  |

Pensem i recordem...

1. Digues si són substàncies pures o mescles. En el cas de les substàncies pures, investiga quina és la seva fórmula química; en les mescles, indica almenys dos components: diamant, granit, suc de taronja, canonada de coure, gel de bany, aigua de mar, sal de cuina, rovell d'ou.
2. L'aire és una mescla de diferents substàncies, principalment ........................ (78 %), ....................... (........ %), argó (.......... %) i diòxid de carboni (0,035 %).
3. La composició recollida a la taula 1 és la composició de l'aire sec. Això no obstant, a l'aire que ara mateix t'envolta hi ha un altre component molt important i que pot estar en proporcions variables (fins a un 4 %, més o menys). Quin és aquest component? .............................. Quina és la seva fórmula química? ........................... Dibuixa una molècula.
4. A la figura L'aire comprimit, que representa la composició de l'aire sec, s'hi haurien d'afegir unes quantes molécules d'aquesta substància, de manera que l'aire ja no estigui sec. Com les dibuixaries?
5. Cerca informació sobre altres gasos que formin part de l'aire. Digues almenys tres, amb el percentatge corresponent, i fes un dibuix de com te'ls imagines.
6. Ara ja pots fer una definició de l'aire. Què és l'aire?

Resum

L'aire és una mescla de diferents substàncies, principalment nitrogen, oxigen, argó, diòxid de carboni i aigua.

Enllaços

- http://www.edu365.com/eso/muds/ciencies/aire/index.htm (descriu un experiment que pots fer per a comprovar que una ampolla "buida" de fet és plena).
- JClic sobre La taula periòdica dels elements creat per Esteve Hernández: http://clic.xtec.cat/db/act_ca.jsp?id=2026
- AMPLIACIÓ. Quadern virtual titulat La taula periòdica, elaborat per Artur Tallada: http://clic.xtec.cat/qv_biblio/act.jsp?activity_id=61

Del llibre "L'aire que respirem i que ens envolta". Irene Martínez Pérez, 2001. Edita Fundació Privada Mina Aigües de Terrassa.