Title: La nostra relació amb l'aire
Course: L'aire que respirem i que ens envolta

La nostra relació amb l'aire

Pensa un moment en allò que és el més important per a la teva vida. Dona't uns minuts i fes una llista curta, d'entre tres i cinc coses. Escriu-les abans de continuar llegint.

Llista:

En quin lloc hi has posat l'aire? Sense aire no podem viure més de pocs minuts! L'aire és molt més important que l'aigua o que els aliments. I molt més que les vacances o la televisió. Si alguna vegada has anat en avió i has escoltat les instruccions que donen per si de cas hi ha una emergència, t'hauràs adonat que el primer que has de fer és posar-te una mascareta que et proporcionarà oxigen. A l'altura a la qual volen els avions hi ha molt poca pressió atmosfèrica, l'aire és molt poc dens i no hi ha prou oxigen perquè poguem respirar.

L'aire és, doncs, essencial per a la respiració, però també per a la fotosíntesi i per a moltes altres coses. Se t'acudeixen algunes?

La respiració i la fotosíntesi

Els animals respiren. Les plantes respiren i fan fotosíntesi. I encara hi ha molts altres éssers vius, principalment bacteris, que ni respiren ni fan fotosíntesi, sinó que utilitzen estratègies més estranyes per a viure. Però nosaltres ens fixarem en la respiració i en la fotosíntesi.

Els animals (i també ls fongs) utilitzen l'oxigen de l'aire per a "cremar" els aliments i obtenir energia que utilitzen per a viure. No cremen l'aliment amb flama, com passa quan cremem fusta a la llar de foc, sinó que fan una combustió controlada, sense flama, que anomenem "oxidació". Els productes d'aquesta oxidació són diòxid de carboni i aigua.

Les plantes, a més de respirar, fan la fotosíntesi: agafen diòxid de carboni i aigua i produeixen sucres i oxigen.

Així doncs, com hem vist, fotosíntesi i respiració són dos processos complementaris i ambdós utilitzen gasos de l'aire. Sense l'aire no podria haver respiració i, per tant, tampoc animals; ni fotosíntesi i, per tant, tampoc plantes.

Pensem i recordem...

1. L'aire és essencial per a la nostra vida, com a animals que som. Per què?
2. En el text hem afirmat que respiració i fotosíntesi són processos complementaris. En quin sentit ho són?
3. Explica què creus que passaria si a la Terra les plantes comencessin a morir. T’imagines alguna causa de la mort de les plantes?
4. La taula ha de recollir el percentatge de gasos en l'aire inspirat (que entra als nostres pulmons) i l'aire expirat (que surt dels nostres pulmons). Col·loca els valors a la columna corresponent: O_2 21%; CO_2 0,39%; N_2 79%; O_2 17%; N_2 79%; CO_2 4%.

 | Percentatge (%) |
Gas | Aire inspirat | Aire espirat
Nitrogen |  |
Oxigen |  |
Diòxid de carboni |  |
Vapor d'aigua | quantitat variable | molt elevat

1. Posa fletxes amunt o avall segons el procés faci que la concentració d'aquest gas a l'atmosfera augmenti o disminueixi:

Gas | Fotosíntesi | Respiració
CO_2 |  |
O_2 |  |

Resum

L'aire conté els gasos necessaris per a la respiració (O_2) dels éssers vius i per a la fotosíntesi (CO_2) de les plantes.

Del llibre "L'aire que respirem i que ens envolta". Irene Martínez Pérez, 2001. Edita Fundació Privada Mina Aigües de Terrassa.